PERUSTELUT

1.EHDOTUKSEN TAUSTA

Sisämarkkinoiden edellyttämän oikeusvarmuuden ja yhdenmukaisuuden varmistamiseksi ETA:n sekakomitean on otettava kaikki asiaankuuluva EU:n lainsäädäntö osaksi ETA-sopimusta mahdollisimman pian sen antamisen jälkeen.

2.INTRESSITAHOJEN KUULEMINEN JA VAIKUTUSTEN ARVIOINTI

Neuvoston päätösehdotuksen liitteenä olevalla ETA:n sekakomitean päätösluonnoksella on tarkoitus muuttaa ETA-sopimuksen liitettä XXI (Tilastot) siten, että Euroopan parlamentin ja neuvoston asetuksen (EY) N:o 1338/2008 täytäntöönpanosta terveydenhuollon menoja ja rahoitusta koskevien tilastojen osalta 4 päivänä maaliskuuta 2015 annettu komission asetus (EU) 2015/359 otetaan osaksi ETA-sopimusta.

Pyydettyjen mukautusten perustelut asetuksen (EU) 2015/359 sisällyttämiseksi ETA-sopimukseen

Sovellettavat säännökset:

3 ja 5 artikla; päiväsairaalahoitoa (HC.1.2), päiväkuntoutusta (HC.2.2), pitkäaikaista päiväsairaalahoitoa (terveys) (HC.3.2) ja yritysten rahoitusjärjestelmiä (HF.2.3) koskevien tietojen toimittaminen.

Perustelut ja ehdotettu ratkaisu:

Päiväsairaalahoitoa (sairaalahoito, kuntoutus, pitkäaikaishoito) ja yritysten rahoitusjärjestelmiä koskevia tietoja ei ole saatavilla Liechtensteinissa, eikä niillä ole kansallisen tason merkitystä. Euroopan tilastoja koskevien käytännesääntöjen 11. periaatteen mukaan eurooppalaisten tilastojen on vastattava käyttäjien tarpeisiin. Ensisijaisiin tarpeisiin on vastattava ja ne on otettava huomioon Eurostatin sekä kansallisten tilastolaitosten työohjelmissa. Tämä merkitsee kääntäen, että sellaisia tilastotietoja, jotka eivät vastaa käyttäjien tarpeisiin, ei pitäisi kerätä.

HC.1.2, HC.2.2, HC.3.2 – Päiväsairaalahoitoa (sairaalahoito, kuntoutus, pitkäaikaishoito) koskevat tiedot:

Terveydenhoitopalvelujen tuottajat Liechtensteinissa rekisteröivät ainoastaan vuodeosastohoito- tai avohoitoluokkiin kuuluvaa tietoa. Eron tekeminen avohoidon ja päiväsairaalahoidon välillä ei ole maassa yleistä, ja siksi tietoa ei ole saatavilla. Päiväsairaalahoito (HC.1.2) kuitenkin sisältyy avohoitoon (HC.1.3), päiväkuntoutus (HC.2.2) avokuntoutukseen (HC.2.3), ja pitkäaikainen päiväsairaalahoito (terveys) (HC.3.2) pitkäaikaiseen avohoitoon (terveys) (HC.3.3).

Näin ollen ehdotetaan seuraavaa muutosta:

”Liechtenstein vapautetaan päiväsairaalahoitoa (HC.1.2), päiväkuntoutusta (HC.2.2) ja pitkäaikaista päiväsairaalahoitoa (terveys) (HC.3.2) koskevien erillisten tietojen toimittamisesta. Kyseiset tiedot on sisällytettävä avohoidosta (HC.1.3), avokuntoutuksesta (HC.2.3) ja pitkäaikaisesta avohoidosta (terveys) (HC.3.3) toimitettaviin tietoihin.”

HF.2.3 – Yritysten rahoitusjärjestelmät:

Tietoa yritysten rahoitusjärjestelmistä ei ole saatavilla Liechtensteinissa. Tämän lisäksi yritysten terveydenhoitomenot edustavat hyvin pientä osaa terveydenhuollon kokonaismenoista, joten tämän tiedon keräämisestä koituva taakka on suhteeton. ETA-sopimuksen osapuolet tarkastelevat Liechtensteinin kansallisen tilastolaitoksen toimittamien tietojen perusteella säännöllisesti uudelleen Liechtensteinin vapauttamista HF.2.3 kohtaa koskevien tietojen toimittamisesta. Tilastolaitos tiedottaa Eurostatille, mikäli yritysten rahoitusjärjestelmien kokonaismenoja ei enää voida pitää vähäpätöisinä.

Näin ollen ehdotetaan seuraavaa muutosta:

”Liechtenstein vapautetaan toimittamasta yritysten rahoitusjärjestelmiä (HF.2.3) koskevia tietoja. ETA:n sekakomitea tarkastelee tätä vapautusta uudelleen aina, kun Liechtensteinin toimittamat luvut osoittavat, että yritysten rahoitusjärjestelmien kokonaismenoja Liechtensteinissa ei voida enää pitää vähäpätöisinä.”